b'\n_START_ARTICLE_\nPape\xc5\xbe Fabijan\n_START_SECTION_\nMladost\n_START_PARAGRAPH_\nNjegov o\xc4\x8de Fabij (Fabius) je bil ugleden dr\xc5\xbeavljan; gospodaril je na svoji pristavi blizu Rima. Ko je Fabijan odrastel v mladeni\xc4\x8da, je skupaj z o\xc4\x8detom skrbel za gospodarstvo. Poleg tega je zmerej na\xc5\xa1el \xc4\x8dasa, da je ravnal kot novozavezni Tobija. Izredno skrb je namenil pokopavanju trupel mu\xc4\x8dencev, kar je bilo tedaj dokaj nevarno podjetje. Pod pla\xc5\xa1\xc4\x8dem no\xc4\x8di je bilo treba kradoma odna\xc5\xa1ati po stranskih poteh trupla na pokopali\xc5\xa1\xc4\x8de; \xc4\x8de bi namre\xc4\x8d nanj naleteli rimski vojaki, bi to pomenilo gotovo smrt.\n_START_SECTION_\n\xc4\x8cude\xc5\xbena izvolitev\n_START_PARAGRAPH_\nZgodilo se je, da se duhovniki, ki so se po Anterovi smrti zbrali na volitve novega pape\xc5\xbea, niso mogli zediniti. Razdelili so se na dve stranki in vsaka je imela svoje kandidate. Ko so potekale volitve, je tudi Fabijan pri\xc5\xa1el s svoje pristave, da bi zvedel za najnovej\xc5\xa1e dogodke. Stal je med kr\xc5\xa1\xc4\x8danskim ljudstvom in poslu\xc5\xa1al novice. In glej: nenadoma se je spustil z vi\xc5\xa1ine sne\xc5\xbeno bel golob in obstal nad njegovo glavo. Ljudstvo je v tem pojavu videlo Bo\xc5\xbeje znamenje in je zaklicalo: \xe2\x80\x9eFabijan naj bo na\xc5\xa1 pape\xc5\xbe!\xe2\x80\x9d Ko so duhovniki sli\xc5\xa1ali za dogodek, so se pridru\xc5\xbeili mnenju ljudstva in so izvolili Fabijana, ki je bil le preprost vernik, za Kristusovega namestnika na zemlji._NEWLINE_Zgodovinar in \xc5\xa1kof Evzebij v svoji Cerkveni zgodovini  pa o Fabijanovi izvolitvi za pape\xc5\xbea poro\xc4\x8da takole:  _NEWLINE_Gordijanu je sledil kot rimski cesar Maksimin; Poncijanu, ki je bil \xc5\xa1kof Rimske cerkve skozi \xc5\xa1est let, je sledil Anter. Ko je slu\xc5\xbeboval \xc5\xa1est mesecev, mu je sledil pape\xc5\xbe Fabijan. Pravijo, da je Fabijan pri\xc5\xa1el po Anterovi smrti skupaj z drugimi sorodniki z de\xc5\xbeele po opravkih v Rim. Ko se je mudil v mestu, je bil izbran za slu\xc5\xbebo po najbolj \xc4\x8dude\xc5\xbenem Bo\xc5\xbejem razodetju in nebe\xc5\xa1ki milosti. Ko so se vsi bratje zbrali, da bi z glasovanjem izvolili tistega, ki naj bi nasledil Antera v \xc5\xa1kofovstvu, so veljali kot kandidati v o\xc4\x8deh mnogih nekateri priznani in \xc4\x8dastni mo\xc5\xbeje; \xc4\x8deprav je bil navzo\xc4\x8d tudi Fabijan, ni nanj pomislil nih\xc4\x8de. Pripovedujejo, da se je nenadoma spustil sijajen bel golob na njegovo glavo, podobno kot se je spustil Sveti Duh nad Zveli\xc4\x8darja v podobi goloba. Tedaj je vse ljudstvo, kakor da bi ga spodbudil Bo\xc5\xbeji Duh, z vso vnemo in slo\xc5\xbeno zavpilo, da je on vreden te \xc4\x8dasti. Brez odla\xc5\xa1anja so ga sprejeli in posadili na \xc5\xa1kofovski sede\xc5\xbe.\n_START_SECTION_\nMirno obdobje\n_START_PARAGRAPH_\nFabijan (Fabianus) izhaja iz rodu Fabijancev (gens Fabia). Ob za\xc4\x8detku njegovega vladanja je \xc5\xa1e divjalo preganjanje kristjanov pod cesarjem Maksiminom Tra\xc4\x8danom (235-238); kmalu pa so nastopili mirnje\xc5\xa1i dnevi. Gordijancase za kristjane nista zanimala. Filip Arabec pa je do njih kazal izrazito naklonjenost. Evzebij, Orozij (Orozius) in drugi pisci poro\xc4\x8dajo, da je s kristjani sodeloval pri velikono\xc4\x8dnem bogoslu\xc5\xbeju. _NEWLINE_Razen prav proti koncu je torej Cerkev vseh 14 let pod pape\xc5\xbeem Fabijanom u\xc5\xbeivala mir. Tako je bilo Fabijanu omogo\xc4\x8deno, da kon\xc4\x8da nekatere stavbe v katakombah in uredi rimsko Cerkev; mirno je lahko v tem \xc4\x8dasu zbiral podatke o mu\xc4\x8dencih pod prej\xc5\xa1njimi preganjanji.\n_START_SECTION_\nPokristjanjenje Galov\n_START_PARAGRAPH_\nFabijan je poslal apostole za pokristjanjenje Galov. Poslal je sedem \xc5\xa1kofov iz Rima, da bi oznanjevali evangelij: Gacijana (Gatianus) v Tours, Trofima (Trophimus) v Arles, Pavla v Narbonne, Saturnina v Toulouse, Denisa v Pariz, Avstromona (Austromoine) v Clermont in svetega Marcijala (Martial) v Limoges. _NEWLINE_Pape\xc5\xbe Fabijan je dal prenesti relikvije mu\xc4\x8dencev Hipolita in Poncijanaa s Sardinije v Rim.\n_START_SECTION_\nKrst cesarja in njegovega sina\n_START_PARAGRAPH_\nMu\xc4\x8deni\xc5\xa1ka dela senatorja Poncija govorijo o tem, kako je pape\xc5\xbe Fabijan krstil cesarja Filipa Arabca in njegovega sina istega imena; vendar je to komaj verjetno.\n_START_SECTION_\nDecijevo preganjanje\n_START_PARAGRAPH_\nPrav proti koncu Fabijanovega pontifikata se je po ve\xc4\x8d kot 40-letnem relativnem miru spet za\xc4\x8delo hudo preganjanje kristjanov. Cesar Decij (249-251) je v duhu stare miselnosti branil stali\xc5\xa1\xc4\x8de, da je rimska religija eno z bo\xc5\xbeanstvom rimske dr\xc5\xbeave. Propadanje dr\xc5\xbeave naj bi zaustavili s krepitvijo stare rimske religije, kar pa se je temu upiralo je bilo treba za vsako ceno odstraniti. Decijevo preganjanje je sku\xc5\xa1alo zajeti kristjane po vsej dr\xc5\xbeavi. Cilj preganjalcev je bil, da bi iz kristjanov naredili odpadnike, ne pa mu\xc4\x8dence. Odlok, ki je iz\xc5\xa1el proti koncu leta 249 ali v januarju 250, je zahteval od vseh prebivalcev, naj \xc4\x8daste rimske bogove in naj zato vsi opravijo javne daritve. Posebne komisije so nadzorovale darovanje in izdajale posameznikom potrdila (libelli), da so darovali. Preganjanje je kristjane presenetilo, ker so \xc5\xbee dolgo u\xc5\xbeivali mir. Veliko jih je odpadlo. Nekateri so po zvezah dobili potrdilo, da so darovali, \xc4\x8deprav niso (libellatici). Mnogi so iz strahu potrosili kadilo pred maliki in pred cesarskim kipom (thurificati). Ve\xc4\x8dina kristjanov je ostala zvesta in mnogo jih je pretrpelo zaplembo imetja, je\xc4\x8do ali smrt. Preganjanje je trajalo 15 do 16 mesecev, vendar Decij ni dosegel za\xc5\xbeelenega uspeha. _NEWLINE_Med prvimi \xc5\xbertvami Decijevega preganjanja je bil pape\xc5\xbe Fabijan, ki je umrl mu\xc4\x8deni\xc5\xa1ke smrti 20. januarja 250. Pokopali so ga v Kalistovih katakombah. Njegov grob z gr\xc5\xa1kim napisom so odkrili leta 1854._NEWLINE__NEWLINE_Cesar Decij je pape\xc5\xbea Fabijana sodil sam. Proces je bil nenavadno kratek. _NEWLINE_Decij je sv. Fabijana vpra\xc5\xa1al: \xe2\x80\x9eSi ti rimski \xc5\xa1kof?\xe2\x80\x9d Ko je pape\xc5\xbe to priznal z besedico: \xe2\x80\x9eSem\xe2\x80\x9d, je cesar odlo\xc4\x8dil: \xe2\x80\x9eSi bil.\xe2\x80\x9d Ko so nato pape\xc5\xbea odvedli na mori\xc5\xa1\xc4\x8de, je Decij izjavil: \xe2\x80\x9eRaj\xc5\xa1i vidim, da se zoper mene vzdigne drug cesar, kakor da nastopi v Rimu nov pape\xc5\xbe.\xe2\x80\x9d_NEWLINE_Res ni bilo mogo\xc4\x8de izvoliti sv. Fabijanu naslednika Kornelija poldrugo leto \xe2\x80\x93 dokler ni z Decijevo smrtjo preganjanje prenehalo. _NEWLINE_Njegovo ime do danes navajamo pri sveti ma\xc5\xa1i v Prvem rimskem kanonu skupaj s Sebastijanom; enako tudi v litanijah Vseh svetnikov.\n_START_SECTION_\nOcena\n_START_PARAGRAPH_\nNekateri menijo, da spada med legende ne le poro\xc4\x8dilo o krstu cesarja, ampak tudi o pokristjanjenju Galov.'